CELEX: 32016R0171
Language: da
Date: 2015-11-20 00:00:00
Title: Kommissionens delegerede forordning (EU) 2016/171 af 20. november 2015 om ændring af delegeret forordning (EU) 2015/98 om gennemførelse af Unionens internationale forpligtelser som omhandlet i artikel 15, stk. 2, i Europa-Parlamentets og Rådets forordning (EU) nr. 1380/2013 i henhold til den internationale konvention om bevarelse af tunfiskebestanden i Atlanterhavet og konventionen om det fremtidige multilaterale samarbejde vedrørende fiskeriet i det nordvestlige Atlanterhav

10.2.2016   
            
            
               DA
            
            
               Den Europæiske Unions Tidende
            
            
               L 33/1
            
         KOMMISSIONENS DELEGEREDE FORORDNING (EU) 2016/171
   af 20. november 2015
   om ændring af delegeret forordning (EU) 2015/98 om gennemførelse af Unionens internationale forpligtelser som omhandlet i artikel 15, stk. 2, i Europa-Parlamentets og Rådets forordning (EU) nr. 1380/2013 i henhold til den internationale konvention om bevarelse af tunfiskebestanden i Atlanterhavet og konventionen om det fremtidige multilaterale samarbejde vedrørende fiskeriet i det nordvestlige Atlanterhav
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (1), særlig artikel 15, stk. 2, og
   ud fra følgende betragtninger:
   
               (1)
            
            
               I punkt 4 i henstilling 14-01 fra Den Internationale Kommission for Bevarelse af Tunfiskebestanden i Atlanterhavet (»ICCAT«) om et flerårigt bevarelses- og forvaltningsprogram for tropisk tunfisk fastsættes, at fiskerfartøjer med en længde overalt på 20 m eller derover, der ikke er indført i ICCAT's register over fartøjer med tilladelse til fiskeri efter tropisk tunfisk, ikke må fiske efter, opbevare om bord, omlade, transportere, overføre, forarbejde eller lande storøjet og/eller gulfinnet tun i ICCAT-konventionsområdet. I artikel 3 i Kommissionens delegerede forordning (EU) 2015/98 (2) undtages denne ICCAT-regel fra anvendelsen af den landingsforpligtelse, der er fastsat i artikel 15, stk. 1, i forordning (EU) nr. 1380/2013, men kun med hensyn til storøjet tun. Da det i praksis kan forekomme, at gulfinnet tun fanges som bifangst i andre fiskerier, der ikke er målrettet efter gulfinnet tun, men omfattet af landingsforpligtelsen, bør artikel 3 i delegeret forordning (EU) 2015/98 ændres, så den udover storøjet tun også omfatter gulfinnet tun.
            
         
               (2)
            
            
               I artikel 4, stk. 2, i delegeret forordning (EU) 2015/98 fastsættes en undtagelse fra den landingsforpligtelse for almindelig tun under mindstemålet, der er fastsat i artikel 9, stk. 1, i Rådets forordning (EF) nr. 302/2009 (3). Det mindstemål, der er fastsat i artikel 9, stk. 1, i forordning (EF) nr. 302/2009, er 30 kg eller 115 cm. I artikel 9, stk. 2 og 8, i nævnte forordning, er der dog fastsat et andet mindstemål for i) almindelig tun fanget i det østlige Atlanterhav af stangfartøjer og dørgefartøjer, ii) almindelig tun fanget i Adriaterhavet til opdræt, og iii) almindelig tun fanget i Middelhavet af stangfartøjer, langlinefartøjer og håndlinefartøjer, der udøver kystnært, ikke-industrialiseret fiskeri efter fersk fisk. Artikel 4, stk. 2, i delegeret forordning (EU) 2015/98 bør ændres, så det omfatter de mindstemål under 30 kg eller 115 cm, der er fastsat i artikel 9, stk. 2 og 8, i forordning (EF) nr. 302/2009.
            
         
               (3)
            
            
               I artikel 5 i delegeret forordning (EU) 2015/98 fastsættes undtagelser fra landingsforpligtelsen, for så vidt angår sværdfisk (Xiphias gladius) i Nordatlanten. Da punkt 9 i ICCAT-henstilling 13-02 om bevarelse af sværdfisk i Nordatlanten finder anvendelse på sværdfisk fanget eller landet i hele Atlanterhavet, bør artiklen ændres, så den omfatter hele Atlanterhavet.
            
         
               (4)
            
            
               Delegeret forordning (EU) 2015/98 bør derfor ændres i overensstemmelse hermed —
            
         VEDTAGET DENNE FORORDNING:
   Artikel 1
   I delegeret forordning (EU) 2015/98 foretages følgende ændringer:
   
               1)
            
            
               Artikel 3 affattes således:
               »Artikel 3
               Storøjet og gulfinnet tun
               1.   Denne artikel finder anvendelse på storøjet tun (Thunnus obesus) og gulfinnet tun (Thunnus albacares) i Atlanterhavet.
               2.   Uanset artikel 15, stk. 1, i forordning (EU) nr. 1380/2013 må fiskerfartøjer med en længde overalt på 20 m eller derover, der ikke er indført i ICCAT's register over fartøjer med tilladelse til fiskeri efter storøjet og gulfinnet tun, ikke fiske efter, opbevare om bord, omlade, transportere, overføre, forarbejde eller lande storøjet eller gulfinnet tun i Atlanterhavet.«
            
         
               2)
            
            
               Artikel 4, stk. 2, affattes således:
               »2.   Uanset artikel 15, stk. 1, i forordning (EU) nr. 1380/2013 er det forbudt at fiske efter, opbevare om bord, omlade, overføre, lande, transportere, opbevare, sælge, frembyde eller udbyde til salg almindelig tun,
               
                           a)
                        
                        
                           under det mindstemål, der er fastsat i artikel 9, stk. 1, i forordning (EF) nr. 302/2009, eller
                        
                     
                           b)
                        
                        
                           i de situationer, der er omhandlet i artikel 9, stk. 2 og 8, i forordning (EF) nr. 302/2009, under de mindstemål, der er fastsat i nævnte artikel 9, stk. 2 og 8.«
                        
                     
         
               3)
            
            
               Artikel 5, stk. 1, affattes således:
               »1.   Denne artikel finder anvendelse på sværdfisk (Xiphias gladius) i Atlanterhavet.«
            
         Artikel 2
   Denne forordning træder i kraft på tredjedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 20. november 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 354 af 28.12.2013, s. 22.
   
      (2)  Kommissionens delegerede forordning (EU) 2015/98 af 18. november 2014 om gennemførelse af Unionens internationale forpligtelser som omhandlet i artikel 15, stk. 2, i Europa-Parlamentets og Rådets forordning (EU) nr. 1380/2013 i henhold til den internationale konvention om bevarelse af tunfiskebestanden i Atlanterhavet og konventionen om det fremtidige multilaterale samarbejde vedrørende fiskeriet i det nordvestlige Atlanterhav (EUT L 16 af 23.1.2015, s. 23).
   
      (3)  Rådets forordning (EF) nr. 302/2009 af 6. april 2009 om en flerårig genopretningsplan for almindelig tun i det østlige Atlanterhav og Middelhavet, om ændring af forordning (EF) nr. 43/2009 og om ophævelse af forordning (EF) nr. 1559/2007 (EUT L 96 af 15.4.2009, s. 1).